Pasiūlymas TARYBOS SPRENDIMAS kuriuo nustatomos taisyklės ir tvarka, kad Grenlandija galėtų dalyvauti Kimberlio proceso sertifikavimo schemoje /* COM/2013/0429 final - 2013/0201 (CNS) */





AIŠKINAMASIS MEMORANDUMAS 1. PASIŪLYMO APLINKYBĖS Šiuo pasiūlymu siekiama leisti Grenlandijai, bendradarbiaujant su Europos Sąjunga, dalyvauti neapdorotiems deimantams skirtoje Kimberlio proceso sertifikavimo schemoje. Pasiūlyme išdėstyta schema leistų eksportuoti neapdorotus deimantus iš Grenlandijos į Sąjungą, taip pat į kitus sertifikavimo schemos dalyvius, su sąlyga, kad Sąjungos institucijos patikrins visus importuojamus ir eksportuojamus neapdorotus deimantus, o eksporto atveju išduos sertifikatą pagal Reglamente (EB) Nr. 2368/2002, įgyvendinančiame Kimberlio proceso sertifikavimo schemą dėl tarptautinės prekybos neapdorotais deimantais, nustatytas taisykles. Ši asociacija sustiprintų Europos Sąjungos ir Grenlandijos deimantų pramonės ekonominius ryšius ir, visų pirma, leistų Grenlandijai eksportuoti neapdorotus deimantus, prie kurių yra pridėti Europos Sąjungos sertifikatai, išduoti taikant sertifikavimo schemą, taip skatinant Grenlandijos ekonominį vystymąsi. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Grenlandija ir Danija susitarė dėl pasiūlyme išdėstytos pozicijos ir įsipareigoja į Grenlandijai taikomus teisės aktus perkelti atitinkamas Reglamento (EB) Nr. 2368/2002 nuostatas dėl neapdorotų deimantų importo ir eksporto sąlygų ir formalumų, jų tranzito per Sąjungą į jai nepriklausančius dalyvius, Sąjungos, įskaitant Grenlandiją, dalyvavimo įgyvendinant Kimberlio proceso sertifikavimo schemą, įsipareigojimų atlikti kruopštų tikrinimą, kovoti su pažeidimais, keistis informacija ir užtikrinti, kad šių nuostatų būtų paisoma, ir jas įgyvendinti. 3. PASIŪLYMO TEISINIAI ASPEKTAI Teisinis Tarybos sprendimo pagrindas yra SESV 203 straipsnis. Šio Tarybos sprendimo pasiūlymas glaudžiai susijęs su Reglamento (EB) Nr. 2368/2002, kuriuo, įgyvendinant Kimberlio proceso sertifikavimo schemą, Sąjungos teritorija išplečiama ir į ją įtraukiama Grenlandijos teritorija, pakeitimu. Todėl Grenlandijai bus draudžiama importuoti arba eksportuoti neapdorotus deimantus be galiojančio Kimberlio proceso (toliau – KP) sertifikato. Tokiu būdu iš Grenlandijos į trečiąsias šalis bus galima eksportuoti neapdorotus deimantus, jeigu jie bus su Europos Sąjungos Kimberlio proceso sertifikatu. Iš trečiųjų šalių į Grenlandiją importuojami neapdoroti deimantai ir pridedamas sertifikatas pirmiausia turės būti pateikti patikrinti vienai iš šešių Sąjungos institucijų, atsakingų už ES Kimberlio proceso sertifikatų išdavimą. Tarybos sprendimo pasiūlyme pateikiamos specialiosios taisyklės dėl neapdorotų deimantų apyvartos Sąjungoje ir Grenlandijoje, kuriomis remiantis viena iš jų galėtų būti paskirties šalis arba vėliau neapdoroti deimantai būtų eksportuojami iš Sąjungos į trečiąją šalį. Bet kuriuo atveju pagrindiniai reikalavimai, kurių turi būti paisoma įvežant neapdorotus deimantus į Grenlandijos ar Sąjungos teritorijas arba išvežant iš jų, yra šie: 1) prie deimantų turi būti pridėtas arba a) dokumentas (ar Sąjungos institucijos patvirtinta kopija), kuriuo paliudijama, kad jie iškasti Grenlandijoje, arba b) Sąjungos institucijos patvirtinto Kimberlio proceso sertifikato kopija, ir 2) jie turi būti nuo klastojimo apsaugotuose užplombuotuose konteineriuose. Grenlandijoje iškastus arba gautus neapdorotus deimantus į Sąjungos muitų teritoriją galima įvežti naudojant Grenlandijos institucijos išduotą patvirtinamąjį dokumentą, su sąlyga, kad deimantai prieš tai nebuvo eksportuoti į trečiąją šalį. Į Sąjungos muitų teritoriją įvežamas minėtas siuntas turės patikrinti Sąjungos institucija, o jos išduoto dokumento kopija turės būti pridėta prie siuntų, kai jos paskiau bus gabenamos iš Sąjungos muitų teritorijos į Grenlandiją ir atvirkščiai. Kalbant apie iš trečiųjų šalių eksportuojamus arba į jas įvežamus neapdorotus deimantus, Grenlandija juos galės importuoti ar eksportuoti tik tuo atveju, jei prieš tai jie bus pateikti vienai iš Sąjungos institucijų, kad ši išduotų ES Kimberlio proceso sertifikatą arba patikrintų kito Kimberlio proceso dalyvio išduotą Kimberlio proceso sertifikatą. Jeigu Grenlandijoje iškasti arba gauti neapdoroti deimantai jau buvo eksportuoti į trečiąją šalį ir yra sugrąžinti, į apyvartą Sąjungoje ir Grenlandijoje jie gali būti išleisti pagal tas pačias taisykles, kaip ir visi kiti į Sąjungą importuoti neapdoroti deimantai. 2013/0201 (CNS) Pasiūlymas TARYBOS SPRENDIMAS kuriuo nustatomos taisyklės ir tvarka, kad Grenlandija galėtų dalyvauti Kimberlio proceso sertifikavimo schemoje EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 203 straipsnį, atsižvelgdama į Europos Komisijos pasiūlymą, teisėkūros procedūra priimamo akto projektą perdavus nacionaliniams parlamentams, atsižvelgdama į Europos Parlamento nuomonę[1], laikydamasi įprastos teisėkūros procedūros, kadangi: (1) Europos Sąjunga dalyvauja įgyvendinant Kimberlio proceso sertifikavimo schemą, skirtą tarptautinei prekybai neapdorotais deimantais. Dalyvaudama joje ES turi užtikrinti, kad prie kiekvienos į Sąjungos teritoriją importuojamos arba iš jos eksportuojamos neapdorotų deimantų siuntos būtų pridėtas Kimberlio proceso sertifikatas; (2) Reglamentu (EB) Nr. 2368/2002, įgyvendinančiu Kimberley proceso sertifikavimo schemą dėl tarptautinės prekybos neapdorotais deimantais[2], nustatyta Sąjungos neapdorotų deimantų sertifikavimo ir importo bei eksporto kontrolės, siekiant įgyvendinant Kimberlio proceso sertifikavimo schemą, sistema; (3) Grenlandija nėra Sąjungos teritorija, tačiau ji įtraukta į Sutarties II priede pateiktą užjūrio šalių ir teritorijų sąrašą. Pagal Sutarties 198 straipsnį Sąjungos asociacijos su užjūrio šalimis ir teritorijomis tikslas – skatinti tų užjūrio šalių ir teritorijų ekonominį bei socialinį vystymąsi ir užmegzti glaudžius jų ekonominius santykius su visa Sąjunga; (4) Danija ir Grenlandija paprašė leisti Grenlandijai, bendradarbiaujant su Europos Sąjunga, dalyvauti neapdorotiems deimantams skirtoje Kimberlio proceso sertifikavimo schemoje. Ši asociacija sustiprintų Europos Sąjungos ir Grenlandijos deimantų pramonės ekonominius ryšius ir, visų pirma, leistų Grenlandijai eksportuoti neapdorotus deimantus su Europos Sąjungos sertifikatais, išduotais taikant sertifikavimo schemą ir taip skatinant Grenlandijos ekonominį vystymąsi; (5) todėl prekyba neapdorotais deimantais Grenlandijoje turėtų būti vykdoma laikantis Sąjungos taisyklių, kuriomis įgyvendinama Kimberlio proceso sertifikavimo schema, skirta tarptautinei prekybai neapdorotais deimantais. Taikant sertifikavimo schemą, atitinkamai bus išplėsta Reglamento (EB) Nr. 2368/2002 taikymo sritis ir į ją bus įtraukta Grenlandijos teritorija; (6) visų pirma, Grenlandija neapdorotus deimantus turėtų eksportuoti į kitus Kimberlio proceso sertifikavimo schemos dalyvius tik po to, kai Reglamento (EB) Nr. 2368/2002 III priedo sąraše nurodyta Sąjungos institucija dėl jų išduoda sertifikatą. Sąjungos institucijos taip pat turėtų tikrinti neapdorotų deimantų importą į Grenlandiją; (7) siekiant leisti Grenlandijai plėtoti tarptautinę prekybą neapdorotais deimantais, vadovaujantis prekybos Sąjungoje taisyklėmis, Grenlandija turėtų įsipareigoti į savo nacionalinę teisę perkelti ir įgyvendinti atitinkamas Reglamento (EB) Nr. 2368/2002 nuostatas, kad būtų galima taikyti šį sprendimą, PRIĖMĖ ŠĮ SPRENDIMĄ: 1 straipsnis Dalykas ir taikymo sritis Šiame sprendime pateikiamos bendrosios Grenlandijos dalyvavimo neapdorotų deimantų sertifikavimo ir importo bei eksporto kontrolės sistemoje, nustatytoje Reglamentu (EB) Nr. 2368/2002, taisyklės ir sąlygos. Šiuo tikslu sprendime nustatomos Kimberlio proceso sertifikavimo schemos taikymo iš Grenlandijos į Sąjungą, taip pat į kitus sertifikavimo schemos dalyvius importuojamiems ir iš jų eksportuojamiems neapdorotiems deimantams taisyklės ir tvarka. 2 straipsnis Apibrėžtys Šiame sprendime vartojamų terminų apibrėžtys: (a) dalyvis – dalyvis, kaip apibrėžta Reglamento (EB) Nr. 2368/2002 2 straipsnio c punkte; (b) Sąjungos institucija – Bendrijos institucija, kaip apibrėžta Reglamento (EB) Nr. 2368/2002 2 straipsnio f punkte; (c) Sąjungos sertifikatas – Bendrijos sertifikatas, kaip apibrėžta Reglamento (EB) Nr. 2368/2002 2 straipsnio g punkte. 3 straipsnis Bendrosios taisyklės 1. Grenlandija užtikrina, kad Reglamento (EB) Nr. 2368/2002 nuostatos dėl neapdorotų deimantų importo ir eksporto sąlygų ir formalumų, jų tranzito per Sąjungą iš jai nepriklausančių dalyvių ir į juos, Sąjungos, įskaitant Grenlandiją, dalyvavimo įgyvendinant Kimberlio proceso sertifikavimo schemą, įsipareigojimų atlikti kruopštų tikrinimą, kovoti su pažeidimais, keistis informacija ir užtikrinti, kad šių nuostatų būtų paisoma, būtų perkeltos į Grenlandijai taikomus teisės aktus ir įgyvendintos. 2. Grenlandija paskiria institucijas, atsakingas už atitinkamų Reglamento (EB) Nr. 2368/2002 nuostatų įgyvendinimą atitinkamoje teritorijoje ir praneša Komisijai apie tokių institucijų paskyrimą, taip pat jų kontaktinius duomenis. 4 straipsnis Grenlandijoje iškastų arba gautų neapdorotų deimantų importas į Sąjungą 1. Grenlandijoje iškastus arba gautus neapdorotus deimantus galima importuoti į Sąjungą, tik jeigu: (a) prie jų yra pridėtas 2 dalyje minėtas patvirtinamasis dokumentas; (b) jie yra nuo klastojimo apsaugotuose konteineriuose, kurių plombos eksportuojant nebuvo pažeistos; (c) patvirtinamajame dokumente yra aiškiai nurodyta siunta, su kuria jis yra susijęs; (d) prieš tai neapdoroti deimantai nebuvo eksportuoti į kitą dalyvį, nepriklausantį Sąjungai. 2. II priedo sąraše nurodyta kompetentinga Grenlandijos institucija (toliau – Grenlandijos institucija) gavusi prašymą išduoda I priede pateiktus reikalavimus atitinkantį patvirtinamąjį dokumentą, kuriuo Grenlandijoje iškastus arba gautus neapdorotus deimantus leidžiama importuoti į Sąjungą. 3. Grenlandijos institucija patvirtinamąjį dokumentą įteikia pareiškėjui, o jo kopiją trejus metus saugo archyve. 4. Pagal Tarybos reglamentą (EEB) Nr. 2913/92[3] pateikiant muitinės deklaraciją dėl 1 dalyje nurodytų neapdorotų deimantų išleidimo į laisvą apyvartą Reglamento (EB) Nr. 2368/2002 III priedo sąraše nurodyta Sąjungos institucija (toliau – Sąjungos institucija) turi patikrinti pagal šio straipsnio 2 dalį išduotą patvirtinamąjį dokumentą. Į Sąjungą importuojami konteineriai su Grenlandijoje iškastais arba gautais neapdorotais deimantais nedelsiant šiuo tikslu drauge pateikiami patikrinti atitinkamai Sąjungos institucijai. 5. Jeigu Sąjungos institucija nustato, kad 1 dalies sąlygos yra įvykdytos, ji tai patvirtina patvirtinamojo dokumento originale, o importuotojui išduoda autentišką ir apsaugotą nuo suklastojimo patvirtinamojo dokumento kopiją. Patvirtinimo procedūra atliekama per 10 darbo dienų nuo patvirtinamojo dokumento pateikimo dienos. 6. Valstybė narė, į kurią iš Grenlandijos importuojami neapdoroti deimantai, užtikrina, kad jie būtų pateikti atitinkamai Sąjungos institucijai. Eksportuotojas yra atsakingas už tinkamą neapdorotų deimantų vežimą ir su juo susijusias išlaidas. 7. Jeigu muitinė suabejoja pagal 2 dalį išduoto patvirtinamojo dokumento autentiškumu ar duomenų teisingumu arba jai prireikia papildomos informacijos, kreipiasi į Grenlandijos instituciją. 8. Sąjungos institucija pagal 2 dalį patikrinti pateiktus patvirtinamųjų dokumentų originalus saugo mažiausiai trejus metus. Komisijai arba Komisijos paskirtiems atstovams ar institucijoms ji suteikia galimybę susipažinti su patvirtinamųjų dokumentų originalais, visų pirma, kai kyla klausimų dėl Kimberlio proceso sertifikavimo schemos. 5 straipsnis Paskesnis Grenlandijoje iškastų arba gautų neapdorotų deimantų importas į Sąjungą Nepaisant 4 straipsnio nuostatų, Grenlandijoje iškastus arba gautus neapdorotus deimantus galima importuoti į Sąjungą, jeigu: (a) prieš tai jie buvo teisėtai reeksportuoti iš Sąjungos į Grenlandiją; (b) prie jų yra pridėta autentiška ir apsaugota nuo suklastojimo 4 straipsnio 2 dalyje nurodyta patvirtinamojo dokumento kopija, patvirtinta Sąjungos institucijos pagal 4 straipsnio 5 dalį; (c) jie yra sudėti į nuo klastojimo apsaugotus konteinerius, kurių plombos eksportuojant nebuvo pažeistos; (d) patvirtinamajame dokumente yra aiškiai nurodyta siunta, su kuria jis yra susijęs; (e) prieš tai neapdoroti deimantai nebuvo eksportuoti į kitą dalyvį, kuris nepriklauso Sąjungai. 6 straipsnis Kitų neapdorotų deimantų importas iš Grenlandijos į Sąjungą Nepaisant 4 ir 5 straipsnių nuostatų, neapdorotus deimantus galima importuoti iš Grenlandijos į Sąjungą, jeigu: (a) prieš tai jie buvo teisėtai eksportuoti iš Sąjungos į Grenlandiją; (b) prie jų yra pridėtas 9 straipsnio b punkte nurodytas sertifikatas; (c) jie yra sudėti į nuo klastojimo apsaugotus konteinerius, kurių plombos, uždėtos dalyvio, eksportuojant nebuvo pažeistos; (d) sertifikate yra aiškiai nurodyta siunta, su kuria jis yra susijęs. 7 straipsnis Neapdorotų deimantų eksportas iš Grenlandijos į kitus dalyvius 1. Neapdorotus deimantus galima eksportuoti iš Grenlandijos į kitus dalyvius, nepriklausančius Sąjungai, jeigu tik: (a) prieš tai jie buvo teisėtai importuoti iš Grenlandijos į Sąjungą pagal 4 straipsnio 1 dalį ir 5 ar 6 straipsnius; (b) importuojami į Sąjungą jie buvo pateikti patikrinti Sąjungos institucijai; (c) prie jų yra pridėtas atitinkamas Sąjungos sertifikatas, išduotas ir patvirtintas Sąjungos institucijos; (d) jie yra sudėti į nuo klastojimo apsaugotus konteinerius, užplombuotus vadovaujantis Reglamento (EB) Nr. 2368/2002 12 straipsniu. 2. Vadovaudamasi Reglamento (EB) Nr. 2368/2002 12 straipsniu, Sąjungos institucija, kuriai pateikiami patikrinti iš Grenlandijos į Sąjungą importuojami neapdoroti deimantai, tų deimantų eksportuotojui išduoda Sąjungos sertifikatą. 3. Valstybė narė, į kurią iš Grenlandijos importuojami neapdoroti deimantai, užtikrina, kad jie būtų pateikti atitinkamai Sąjungos institucijai. 4. Eksportuotojas yra atsakingas už tinkamą neapdorotų deimantų vežimą ir su juo susijusias išlaidas. 8 straipsnis Grenlandijoje iškastų arba gautų neapdorotų deimantų reeksportas iš Sąjungos į Grenlandiją Grenlandijoje iškastus arba gautus neapdorotus deimantus iš Sąjungos į Grenlandiją galima reeksportuoti, jeigu: (a) prieš tai jie buvo teisėtai importuoti iš Grenlandijos į Sąjungą pagal 4 straipsnio 1 dalį ir 5 ar 6 straipsnius; (b) prie jų yra pridėta autentiška ir apsaugota nuo suklastojimo 4 straipsnio 2 dalyje nurodyta patvirtinamojo dokumento kopija, patvirtinta Sąjungos institucijos pagal 4 straipsnio 5 dalį; (c) jie yra nuo klastojimo apsaugotuose konteineriuose, kurių plombos eksportuojant nebuvo pažeistos; (d) b punkte nurodytame dokumente yra aiškiai nurodyta siunta, su kuria jis yra susijęs; (e) prieš tai neapdoroti deimantai nebuvo eksportuoti į kitą dalyvį, nepriklausantį Sąjungai. 9 straipsnis Kitų neapdorotų deimantų importas iš kitų dalyvių į Grenlandiją Nepaisant 8 straipsnio nuostatų, neapdorotus deimantus galima eksportuoti iš Sąjungos į Grenlandiją, jeigu: (a) prieš tai jie į Sąjungą buvo teisėtai importuoti iš dalyvio, nepriklausančio Sąjungai, vadovaujantis Reglamento (EB) Nr. 2368/2002 II skyriaus nuostatomis; (b) pagal Reglamento (EB) Nr. 2368/2002 5 straipsnio 1 dalies a punktą prie jų yra pridėta autentiška ir apsaugota nuo suklastojimo patvirtinto sertifikato kopija; (c) jie yra sudėti į nuo klastojimo apsaugotus konteinerius, kurių plombos eksportuojant nebuvo pažeistos; (d) b punkte nurodytame dokumente yra aiškiai nurodyta siunta, su kuria jis yra susijęs. 10 straipsnis Ataskaitos 1. Grenlandijos institucija Komisijai teikia mėnesinę ataskaitą dėl visų patvirtinamųjų dokumentų, išduotų pagal 4 straipsnio 2 dalį. 2. Ataskaitoje nurodomi bent šie kiekvieno patvirtinamojo dokumento duomenys: (a) unikalus patvirtinamojo dokumento serijos numeris, (b) jį išdavusios institucijos, nurodytos II priede, pavadinimas, (c) išdavimo data, (d) galiojimo pabaigos data, (e) kilmės šalis, (f) HS kodas (-ai), (g) svoris karatais, (h) vertė (apytikrė). 11 straipsnis Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas nuo tos dienos, kurią Grenlandija Komisijai praneša įgyvendinusi nacionalinėje teisėje atitinkamas Reglamento (EB) Nr. 2368/2002 su pakeitimais, kad Grenlandija galėtų dalyvauti Kimberlio proceso sertifikavimo schemoje, nuostatas Priimta Briuselyje Tarybos vardu Pirmininkas I PRIEDAS 4, 5, 8 ir 10 straipsniuose nurodytas patvirtinamasis dokumentas 4, 5, 8 ir 10 straipsniuose nurodytame patvirtinamajame dokumente turi būti bent šie duomenys: (a) unikalus serijos numeris, (b) išdavimo data, (c) galiojimo pabaigos data, (d) jį išdavusios institucijos, nurodytos II priede, pavadinimas, parašas ir antspaudas, (e) kilmės šalis (Grenlandija), (f) HS kodas (-ai), (g) svoris karatais, (h) vertė (apytikrė), (i) eksportuotojo ir gavėjo identifikaciniai duomenys. II PRIEDAS 3 straipsnio 2 dalyje ir 4 bei 10 straipsniuose nurodyta kompetentinga Grenlandijos institucija Bureau of Minerals and Petroleum Imaneq 1A 201, P.O. Box 930, 3900 Nuuk, Grenlandija Tel. (+299) 34 68 00, faksas (+299) 32 43 02, e. paštas bmp@nanoq.gl [1] OL C , , p. . [2] OL L 358, 2002 12 31, p. 28. [3] OL L 302, 1992 10 19, p. 1.